Inentingsprogram tydelik opgeskort oor Paasnaweek(Foto: Justin Tallis/AFP) Die gesondheidsorgprogram sal oor die Paasnaweek tydelik opgeskort word sodat die betrokke gesondheidsorgwerkers kan rus. Prof. Glenda E. Gray, medehoof van die Sisonke-inwerkingstellingstudie (die J&J-entstofstudie), het gesê die laaste fase van die studie sal plaasvind sodra die laaste 200 000 dosisse op 10 April 2021 afgelewer word. “Alhoewel daar sommige inentings oor die Paasnaweek sal plaasvind, sal die navorsingspanne en verpleegsters, wat die entstof toedien, ŉ welverdiende blaaskans neem,” het Gray in ŉ verklaring gesê. “Die spanne het baie hard gewerk en sal dié naweek gebruik om te rus en voor te berei vir die laaste fase van die Sisonke-studie.” Die verpleegsters, aptekers en navorsingspersoneel werk reeds onverpoosd sedert die eerste inentings op 17 Februarie 2021 begin het. “Sommige van hulle het nie eers ŉ breek gevat om iets te eet nie,” het sy bygevoeg. Gray sê sy neem kennis van die hersiene vlak 1-beperkings soos pres. Cyril Ramaphosa aangekondig het. “Oor die Paasnaweek is dit belangrik dat ons steeds aan die nie-farmaseutiese ingrypings voldoen en waaksaam bly.” Ná die laaste 200 000 dosisse vir gesondheidswerkers toegedien is, sal die Sisonke-studie na verwagting beëindig word. “Die land sal daarna begin met die landswye inentingsprogram. Lesse geleer uit die eerste en grootste fase 3B-entstofstudie sal die weg baan in Suid-Afrika.”